Tech College Aalborg, der i december sidste år måtte sende elever og lærere hjem, aflyse eksaminer og udsætte et stykke asfaltarbejde har opgjort deres krav mod den 34-årige elev på skolen, som viste sig at stå bag. - De eksterne omkostninger, som vi stiller krav om løber op i omegnen af 100.000 kroner, fortæller ressourcedirektør Lotte Stenstrop. - Vi har valgt, ikke at bruge kræfter på at opgøre de interne omkostninger også. For det første, fordi, det i sig selv vil være forbundet med omkostninger og for det andet fordi vi ikke er ude på at ødelægge livet for eleven fremad eller gavne økonomisk på det her. Vi vil statuere et eksempel og vise, at det ikke er for sjov at gøre sådan noget her, fortsætter hun. Bombetruslen blev indtelefoneret mod skolen 19. december og betød at alle ni af skolens afdelinger måtte evakueres. Dagen efter blev den 34-årige anholdt og erkendte bombetruslen. Det blev kort inde i det nye år besluttet at bortvise ham.

Referat:
34-årig elev bliver mødt med stort erstatningskrav efter bombetrussel i december.